Søren Espersen (DF), 2013-12-10:
Vi havde i Dansk Folkeparti egentlig håbet, at regeringen ville lave to beslutningsforslag, nemlig den del, der har med et maritimt bidrag at gøre, og den del, der har med danske soldater på syrisk jord at gøre.
Det vil man så ikke.
Og derfor kan vi jo ikke stemme for det her beslutningsforslag.
Jeg vil sige, at det bestemt ikke er dagligdag, at Dansk Folkeparti vender sig imod dansk deltagelse i en militær operation, der er anbefalet af såvel NATO som FN – oven i købet en nominelt lille en af slagsen, en bevogtningsopgave med kun en snes danske soldater samt et Herkulesfly involveret.
Og derfor føler jeg også trang til her nærmere at forklare årsagen hertil.
Den første årsag er, at vi har meget vanskeligt ved at acceptere og kapere, at danske soldater nu skal gå side om side med præsident Assads syriske hær.
Og så meget mere underligt forekommer det os, at regeringen og Venstre og Konservative uden videre accepterer og kaperer det, når man betænker, hvordan disse partier igen og igen i hele forløbet har gjort klart, at Assad er illegitim – og jo dermed også hans tropper.
Nu skal danske soldater altså arbejde tæt sammen med den illegitime Assad og hans illegitime tropper, ja, de skal være under beskyttelse af dem.
Den anden årsag er, at det efter Dansk Folkepartis opfattelse er en rent ud sagt dødsensfarlig mission, vi her sender danske soldater ud på.
Men sådan er jo soldatens betingelser, vil nogle måske indvende, hvilket jo er fuldstændig rigtigt.
Og under normale omstændigheder ville vi i Dansk Folkeparti være trygge ved at udsende danske soldater, selv til meget farlige operationer, netop fordi vi kender danske soldaters enorme dygtighed, og fordi vi ved, at de materielt har det mest avancerede til rådighed og altså har den nødvendige slagkraft.
Men i denne operation, hvor de – så sødt det end lyder – skal beskytte FN's inspektører, er de simpelt hen ikke ordentligt udrustet.
Lette håndvåben midt i en vild, grusom og dødelig borgerkrig i Syrien!
Side om side med og midt i Assads syriske hær skal vore tropper beskytte en håndfuld våbeninspektører.
Og vore tropper – altså i FN's baretter – udstyrer man så med lette håndvåben.
Man kunne lige så godt have givet dem slangebøsser.
Det er da muligt, at FN kan tage nogle af oprørshærens afdelinger i ed, men jeg er altså nødt til at sige: Ved man ikke, at al-Qaeda er en meget væsentlig og meget stærk deltager i den syriske borgerkrig, og at al-Qaeda ikke kender det fjerneste til begrebet fairness og er fløjtende ligeglad med, at vores soldater har FN-baretter på?
Ved man ikke, at al-Qaeda har endog særdeles tunge kalibre til deres rådighed?
Og ved man ikke, at det ville være al-Qaedas allerstørste lyst at få ram på en håndfuld danske soldater iført FN-baretter?
Det er jo det, al-Qaeda har til rådighed – måske ikke flyene.
Men jeg forstår godt, hvorfor NATO anbefaler det her, og det er, fordi resultatet jo ville blive et direkte engagement i Syriens komplicerede, vilde og blodige borgerkrig, så NATO nøjes med at sende 20 flinke danske soldater ind ledsaget af syriske tropper og bærende håndvåben.
Nej, den her mission er ikke i orden, og derfor siger vi nej til regeringens anmodning.
Men det lader jo til, at regeringens uigennemtænkte og for danske soldater dødsensfarlige forslag bliver vedtaget i Folketinget.
Sådan er det, og sådan bliver det.
For mig bliver der så alene tilbage at sige, at jeg ved, at vores dygtige danske soldater som altid vil yde deres bedste, også i Syrien.
De har min og Dansk Folkepartis hjerteligste opbakning og støtte, og vi ønsker af hele vores hjerte, at ikke en eneste dansk soldat kommer til skade, men derimod at alle vores soldater, hver og en, efter endt mission vil vende tilbage til Danmark glade og sunde og raske på krop og sjæl.